**Թոմաս Պատրիկ Գալահեր** (անգլ.՝ **Thomas Patrick Gallagher**, սեպտեմբերի 11, 1940(1940-09-11), Նյու Յորք շրջան, Նյու Յորք, Նյու Յորք, ԱՄՆ - հուլիսի 8, 2018(2018-07-08), Wall Township, Մոնմաութ շրջան, Նյու Ջերսի, ԱՄՆ), ամերիկացի պետծառայող և դիվանագետ։ ԱՄՆ-ի արտասահմանյան ծառայության պատմության մեջ առաջին աշխատակիցը, որը բացահայտորեն խոստովանել է իր համասեռամոլ կողմնորոշումը 1976 թվականին։ Նրա ներդրումը դիվանագիտության մեջ նշվել է ԱՄՆ Պետդեպարտամենտի պարգևով՝ Էլինոր Դոդսոն-Թրաջենի անվան մրցանակով (2012)։

Անձնական կյանք
--------------

Ծնվել է 1940 թվականի սեպտեմբերի 11-ին Նյու Յորքի Մանհեթենում՝ իռլանդական ծագում ունեցող ամերիկացիներ վարորդ Թոմաս Գալախերի և սպասուհի Մերի Ջոզեֆ Գալախերի ընտանիքում։ Նրա ծնողները աշխատել են Նյու Ջերսի նահանգի Դիլ քաղաքում։ Այդ քաղաքում է անցել Գալախերի մանկությունը։ Նախնական կրթությունը ստացել է Էսբերի Պարկ քաղաքի կաթոլիկ դպրոցում։ Ուսումը շարունակել է Ռեդ-Բանկ քաղաքի կաթոլիկ միջնակարգ դպրոցում։ 1962 թվականին ավարտել է Մոնմուտի համալսարանը՝ քաղաքագիտության բակալավրի աստիճանով։ Ավելի ուշ պաշտպանել է մագիստրոսի աստիճան՝ Հարավային Կալիֆոռնիայի համալսարանում։

1966 թվականին ամուսնացել է Քերոլայն Ուորելի հետ։ Չնայած ամուսինների միջև լավ հարաբերություններին, 1972 թվականին ամուսնալուծվել են։ Այդ ժամանակ էլ Գալախերը դադարել է թաքցնել իր համասեռամոլ կողմնորոշումը։ 2017 թվականին նա երկրորդ անգամ ամուսնացել է Ամին Դուլկոմոնիի հետ։ Ամուսնու հետ ապրել է Տինտոն Ֆոլս քաղաքում։ Թոմաս Գալեխերը մահացել է 2018 թվականի հուլիսի 8-ին Նյու Ջերսի նահանգի Ուոլլ-Թաունշիփ քաղաքում։

Կարիերա
-------

Մոնմուտի համալսարանն ավարտելուց անմիջապես հետո ընդունվել է Խաղաղության կորպուս և հումանիտար առաքելությամբ ուղարկվել Եթովպիա։ 1965 թվականին ընդունվել է Պետական դեպարտամենտ և Սաուդյան Արաբիայում անցել դիվանագիտական ծառայության։ Տեղափոխվել է Նիգերիա՝ դիվանագիտական ծառայության։ Այնուհետև Էկվադորում՝ ԱՄՆ-ի Գուայակիլ քաղաքում, ստացել է գլխավոր հյուպատոսի պաշտոն։

Ամուսնալուծությունից հետո, երբ Գալախերը դադարել է թաքցնել իր կողմնորոշումը, սկսել է բացեիբաց արտահայտվել ի պաշտպանություն ԼԳԲՏ իրավունքների։ 1975 թվականին նրան հրավիրել են զեկույցով հանդես գալու Վաշինգտոնում կայացած «Համասեռամոլները և դաշնային կառավարությունը» խորագրով խորհրդաժողովում։ Գալախերը եղել է Պետդեպարտամենտի առաջին ծառայողը, որը բացահայտորեն իրեն ճանաչել է հոմոսեքսուալ։ Նրա դիրքորոշումն այս հարցում հանգեցրել է 1976 թվականին պետական ծառայությունից ազատվելուն՝ անվտանգության ծառայության կողմից ճնշման պատճառով։

Թոմ Գալահերը վերադարձել է քաղաքացիական կյանքի։ 1970-ական թվականների վերջից մինչև 1990-ական թվականների կեսերն Լոս Անջելեսում և Կալիֆորնիա նահանգում աշխատել է որպես սոցիալական աշխատող ՄԻԱՎ/ՁԻԱՀ-ով հիվանդների համար։ 1994 թվականին վերադարձել է պետական ծառայության և ծառայել ԱՄՆ դիվանագիտական ներկայացուցչություններում՝ Իսպանիայում, Բելգիայում, Էրիթրեայում և Սուդանում։ Նրա վերջին աշխատավայրը միջազգային առողջապահության վարչությունում ունեցած պաշտոնն էր։ 2005 թվականին պետական ծառայությունից անցել է թոշակի։ 2012 թվականին արժանացել է Էլինոր Դոդսոն-Թրաջենի անվան մրցանակին։ Ամբողջ աշխարհում ակտիվորեն հանդես է եկել ԼԳԲՏ իրավունքների պաշտպանության օգտին։ 2014 թվականին Մոնմուտի համալսարանի մրցանակի հանձնման ելույթի ժամանակ Գալախերն ասել է. «Համասեռամոլությունը շարունակում է պատժվել մահվամբ աշխարհի շուրջ մեկ տասնյակ երկրներում։ Սաուդյան Արաբիայի գիտնականները քննարկում են, թե արդյոք իսլամը կդառնա ավելի ուղղափառ՝ համասեռամոլներին քարկոծելով, այլ ոչ թե նրանց գլխատելով։ Բրունեյը, Նիգերիան, Ռուսաստանը, Հարավային Աֆրիկան և Ուգանդան վերջերս խոշոր քայլեր են ձեռնարկել։ Մենք դեռ երկար ճանապարհ ունենք անցնելու»։

Ծանոթագրություններ
------------------

1. ↑  William J. Burns (2012 թ․ դեկտեմբերի 4). "Ceremony To Honor Winners of the SOSA and Tragen Awards". *Deputy Secretary Remarks* (in անգլերեն). www.state.gov. Retrieved 13.7.2019.
2. ↑  Charles Stuart Kennedy (2012 թ․ հոկտեմբերի 26). "Thomas P. Gallagher" (PDF). *Oral History — Association for Diplomatic Studies and Training* (in անգլերեն). www.adst.org. Արխիվացված է the original (PDF) 2020 թ․ հոկտեմբերի 29-ին. Retrieved 13.7.2019. `{{cite web}}`: Unknown parameter `|dead-url=` ignored (`|url-status=` suggested) (help)
3. ↑  "Pride Network honors six New Jersey leaders this Saturday in Asbury Park". *The Pride Network* (in անգլերեն). www.thepridenetwork.org. 2016 թ․ նոյեմբերի 3. Արխիվացված է the original 2019 թ․ օգոստոսի 1-ին. Retrieved 13.7.2019. `{{cite web}}`: Unknown parameter `|dead-url=` ignored (`|url-status=` suggested) (help)
4. 1 2 3 4 5 6  Neil Genzlinger (2018 թ․ հուլիսի 12). "Tom Gallagher, Diplomat Who Became a Gay Activist, Dies at 77". *The New York Times* (in անգլերեն). www.nytimes.com. Retrieved 13.7.2019.
5. 1 2 3 4 5  Olesia Plokihii (2018 թ․ հուլիսի 20). "Tom Gallagher, Foreign Service officer who quit to live as openly gay, dies at 77". *The Washington Post* (in անգլերեն). www.washingtonpost.com. Retrieved 13.7.2019.
6. ↑  Jacqui Shine (2018 թ․ հունիսի 28). "State Secrets. Fifty years in the life of Tom Gallagher, diplomat, advocate, and pioneer". *Slate* (in անգլերեն). www.slate.com. Retrieved 13.7.2019.
7. ↑  Trudy Ring (2018 թ․ հուլիսի 13). "Tom Gallagher, First Foreign Service Officer to Come Out, Dies at 77". *The Advocate* (in անգլերեն). www.advocate.com. Retrieved 13.7.2019.

|  |  |  |
| --- | --- | --- |
| 

|  |  |
| --- | --- |
|  ⛭   Չափորոշչային վերահսկողություն | LCCN: n83160116 · VIAF: 113575263 · WorldCat VIAF: 113575263 |

 |